title: Регламент за изпълнение (ЕС) 2018/920 на Комисията от 28 юни 2018 година за изменение на Регламент за изпълнение (ЕС) № 180/2014 по отношение на някои разпоредби относно проверките, уведомленията и представянето на годишни доклади и относно измененията на програмите POSEI

text:
                  29.6.2018

                  BG

                  Официален вестник на Европейския съюз

                  L 164/5

            РЕГЛАМЕНТ ЗА ИЗПЪЛНЕНИЕ (ЕС) 2018/920 НА КОМИСИЯТА
      от 28 юни 2018 година
      за изменение на Регламент за изпълнение (ЕС) № 180/2014 по отношение на някои разпоредби относно проверките, уведомленията и представянето на годишни доклади и относно измененията на програмите POSEI
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Регламент (ЕС) № 228/2013 на Европейския парламент и на Съвета от 13 март 2013 г. за определяне на специфични мерки за селското стопанство в най-отдалечените региони на Съюза и за отмяна на Регламент (ЕО) № 247/2006 на Съвета (1), и по-специално член 6, параграф 2, член 8, втората алинея, член 12, параграф 3 и член 14, параграф 1 от него,
      като има предвид, че:

                  (1)

                  Натрупаният опит при прилагането на Регламент за изпълнение (ЕС) № 180/2014 на Комисията (2) показа, че някои разпоредби, свързани с проверките, уведомленията и представянето на годишни доклади, е необходимо да бъдат уточнени и опростени.

                  (2)

                  В членове 2, 3 и 5 от Регламент за изпълнение (ЕС) № 180/2014 се определят разпоредбите по отношение на лицензиите за внос, сертификатите за освобождаване, сертификатите за помощ и плащането във връзка с продукти, внесени от трети държави или доставени от Съюза. Съгласно член 4, параграф 1 от Регламент за изпълнение (ЕС) 2016/1239 на Комисията (3) използването на Регистрационния и идентификационен номер на икономическите оператори („EORI номер“) при лицензиите за внос е задължително. Целесъобразно е да се предвиди същото изискване по отношение на лицензиите за внос, сертификатите за освобождаване и сертификатите за помощ, попадащи съответно в обхвата на членове 2, 3 и 5 от Регламент за изпълнение (ЕС) № 180/2014.

                  (3)

                  В член 8 от Регламент за изпълнение (ЕС) № 180/2014 се съдържат правилата относно документите, които трябва да се представят от операторите, и относно валидността на лицензиите и сертификатите. Целесъобразно е да се улесни електронното предаване на придружаващите документи към лицензиите и сертификатите.

                  (4)

                  В член 16 от Регламент за изпълнение (ЕС) № 180/2014 се определят правилата за административните и физическите проверки по отношение на вноса, въвеждането, износа и експедирането на селскостопански продукти. Целесъобразно е да се отдели видът физически проверки при внос и въвеждане от вида физически проверки при износ и експедиция. Формулировката на посочения член следва изрично да указва задължението да се прилага представителна извадка при извършването на проверки по отношение на операциите по износ и експедиция, предвидени в раздел 5 от посочения регламент.

                  (5)

                  В член 22 от Регламент за изпълнение (ЕС) № 180/2014 се предвиждат общите принципи за проверките по отношение на заявленията за помощ по мерките за подпомагане на местните селскостопански продукти. Като се имат предвид разнородността и различната степен на сложност на действията в рамките на мерките и за да се гарантира още по-голямо обхващане и представяне на всички области на разходите при формиране на извадката, е необходимо да се уточни, че компетентните органи трябва да извършват проверки на място на равнището на всяко действие чрез формиране на извадка от най-малко 5 % от заявленията за помощ. Освен това извадката следва да представлява най-малко 5 % от сумите, обхванати от помощта за всяко действие.

                  (6)

                  В член 24 от Регламент за изпълнение (ЕС) № 180/2014 се предвиждат правилата за подбор на заявителите за помощ, които да бъдат проверявани на място. Тъй като в най-отдалечените региони може да има малък брой заявители, държавите членки следва да имат възможност да избират само един заявител.

                  (7)

                  Съгласно член 38, параграф 1 от Регламент за изпълнение (ЕС) № 180/2014 се изисква някои данни, отнасящи се до баланса по специфичния режим на снабдяване, да бъдат съобщавани в края на всяко тримесечие на годината. Тази периодичност представлява тежест; счита се за достатъчно уведомяването да се извършва само веднъж годишно.

                  (8)

                  В член 39 от Регламент за изпълнение (ЕС) № 180/2014 се посочват елементите, които трябва да бъдат включени в годишните доклади относно изпълнението на мерките. В своя доклад от 15 декември 2016 г. (4) Комисията стигна до заключението, че докладването относно изпълнението на програмите POSEI следва да се подобри, особено с цел да се оцени по-добре съответствието с целите, включително при специфичния режим на снабдяване, и с цел да се опишат по-добре положението на селскостопанския сектор и неговото развитие, в това число наблюдението на цените и конкурентната позиция на местното производство спрямо вноса. Тъй като е целесъобразно също така да се уточнят задълженията за докладване и да се даде нова структура на годишните доклади, съответните подробности следва да бъдат посочени в ново приложение към Регламент за изпълнение (ЕС) № 180/2014.

                  (9)

                  В член 40 от Регламент за изпълнение (ЕС) № 180/2014 се посочват процедурите за изменение на програмите POSEI. С оглед на натрупания при прилагането му опит е необходимо да бъдат опростени тези процедури, за да се осигури по-гъвкаво и по-плавно приспособяване към реалните условия, свързани с режима на снабдяване, и местните условия в селското стопанство. Поради това е целесъобразно да се изисква измененията, които попадат в обхвата на член 40, параграфи 1 и 2 от посочения регламент, да се представят едновременно в срок до 31 юли.

                  (10)

                  По принцип за измененията на програмите POSEI не е необходимо официално одобрение от Комисията. Целесъобразно е да се преработи формулировката на член 40, параграф 1 от Регламент за изпълнение (ЕС) № 180/2014, за да бъде по-изрично изразен този принцип.

                  (11)

                  За „съществените“ изменения на програмите, попадащи в обхвата на член 40, параграф 2 от Регламент за изпълнение (ЕС) № 180/2014 обаче, е необходимо официално одобрение от Комисията. Въз основа на опита с тази процедура е необходимо срокът за одобряване да се удължи на пет месеца след уведомяването на изменението. Освен това, за да се опрости процедурата, официалното одобрение от Комисията следва да бъде ограничено до първите два случая, които понастоящем са обхванати от тази разпоредба.

                  (12)

                  Член 40, параграф 3 от Регламент за изпълнение (ЕС) № 180/2014 се отнася до „несъществените“ изменения. С цел да се улесни процедурата за финансови корекции в държавите членки, срокът за съобщаване на корекциите в размер до 20 % от разпределените финансови средства следва да бъде удължен до 31 май.

                  (13)

                  И накрая, следва да се опрости определението за „мярка“ в член 40, параграф 5, буква а) от Регламент за изпълнение (ЕС) № 180/2014.

                  (14)

                  Няколко регламента на Комисията бяха отменени и заменени с делегирани регламенти и регламенти за изпълнение. С оглед на яснотата и правната сигурност е целесъобразно да се актуализират позоваванията на тези регламенти. По-специално що се отнася до системата за лицензии за внос и износ, позоваванията на Регламент (ЕО) № 376/2008 на Комисията (5) следва да се заменят с позовавания на Делегиран регламент (ЕС) 2016/1237 на Комисията (6) и Регламент за изпълнение (ЕС) 2016/1239 на Комисията.

                  (15)

                  По отношение на уведомленията до Комисията позоваванията на Регламент (ЕО) № 792/2009 на Комисията (7) следва да се заменят с позовавания на Делегиран регламент (ЕС) 2017/1183 на Комисията (8) и Регламент за изпълнение (ЕС) 2017/1185 на Комисията (9).

                  (16)

                  По отношение на правилата, основаващи се на Регламент (ЕС) № 1306/2013 на Европейския парламент и на Съвета (10), позоваванията на Регламент (ЕО) № 1122/2009 на Комисията (11) следва да се заменят с позовавания на Делегиран регламент (ЕС) № 640/2014 на Комисията (12) и Регламент за изпълнение (ЕС) № 809/2014 на Комисията (13).

                  (17)

                  По отношение на разпоредбите, свързани с Митническия кодекс на Съюза, позоваванията на Регламент (ЕИО) № 2454/93 на Комисията (14) следва да се заменят с позовавания на Регламент (ЕС) № 952/2013 на Европейския парламент и на Съвета (15), на Делегиран регламент (ЕС) 2015/2446 на Комисията (16) или на Регламент за изпълнение (ЕС) 2015/2447 на Комисията (17).

                  (18)

                  Поради това Регламент за изпълнение (ЕС) № 180/2014 следва да бъде съответно изменен.

                  (19)

                  Мерките, предвидени в настоящия регламент, са в съответствие със становището на Комитета за директните плащания,

            ПРИЕ НАСТОЯЩИЯ РЕГЛАМЕНТ:
      Член 1
      Регламент за изпълнение (ЕС) № 180/2014 се изменя, както следва:

                  1)

                  Член 2 се изменя, както следва:

                              а)

                              параграф 2 се заменя със следното:
                              „2.   Лицензиите за внос се изготвят в съответствие с образеца, поместен в приложение I към Регламент за изпълнение (ЕС) 2016/1239 на Комисията (*1).
                              Член 4 от Делегиран регламент (ЕС) 2016/1237 на Комисията (*2) и членове 2 и 3, член 4, параграф 1 и членове 5, 7 и 13—16 от Регламент за изпълнение (ЕС) 2016/1239 се прилагат mutatis mutandis, без да се засяга настоящият регламент.
                              Допустимото отклонение в посока надолу, предвидено в член 5, параграф 4 от Делегиран регламент (ЕС) 2016/1237 и член 8, параграф 1 от Регламент за изпълнение (ЕС) 2016/1239, се прилага mutatis mutandis.

                                 (*1)  Регламент за изпълнение (ЕС) 2016/1239 на Комисията от 18 май 2016 г. за определяне на правила за прилагането на Регламент (ЕС) № 1308/2013 на Европейския парламент и на Съвета по отношение на системата за лицензии за внос и износ (ОВ L 206, 30.7.2016 г., стр. 44)."

                                 (*2)  Делегиран регламент (ЕС) 2016/1237 на Комисията от 18 май 2016 г. за допълнение на Регламент (ЕС) № 1308/2013 на Европейския парламент и на Съвета по отношение на правилата за прилагане на системата на лицензии за внос и износ и за допълнение на Регламент (ЕС) № 1306/2013 на Европейския парламент и на Съвета по отношение на правилата за освобождаване и задържане на обезпечения, внесени във връзка с тези лицензии, и за изменение на регламенти (ЕО) № 2535/2001, (ЕО) № 1342/2003, (ЕО) № 2336/2003, (ЕО) № 951/2006, (ЕО) № 341/2007 и (ЕО) № 382/2008 на Комисията и за отмяна на регламенти (ЕО) № 2390/98, (ЕО) № 1345/2005, (ЕО) № 376/2008 и (ЕО) № 507/2008 на Комисията (ОВ L 206, 30.7.2016 г., стр. 1).“;"

                              б)

                              параграф 6 се заменя със следното:
                              „6.   Върху количествата, надвишаващи посочените в лицензията за внос, се налагат вносни мита. Допустимото отклонение от 5 % в посока нагоре, предвидено в член 5, параграф 4 от Делегиран регламент (ЕС) 2016/1237 и член 8, параграф 1 от Регламент за изпълнение (ЕС) 2016/1239, се прилага, при условие че свързаните с него вносни мита са платени.“

                  2)

                  В член 3 параграф 2 се заменя със следното:
                  „2.   Сертификатите за освобождаване се изготвят въз основа на образеца на лицензия за внос, поместен в приложение I към Регламент за изпълнение (ЕС) 2016/1239.
                  Член 4 от Делегиран регламент (ЕС) 2016/1237 и членове 2 и 3, член 4, параграф 1 и членове 5, 7 и 13—16 от Регламент за изпълнение (ЕС) 2016/1239 се прилагат mutatis mutandis, без да се засяга настоящият регламент.
                  Допустимото отклонение в посока надолу, предвидено в член 5, параграф 4 от Делегиран регламент (ЕС) 2016/1237 и член 8, параграф 1 от Регламент за изпълнение (ЕС) 2016/1239, се прилага mutatis mutandis.“;

                  3)

                  В член 5 параграф 2 се заменя със следното:
                  „2.   Сертификатите за помощ се изготвят въз основа на образеца на лицензия за внос, поместен в приложение I към Регламент за изпълнение (ЕС) 2016/1239.
                  Член 4 от Делегиран регламент (ЕС) 2016/1237 и членове 2 и 3, член 4, параграф 1 и членове 5, 7 и 13—16 от Регламент за изпълнение (ЕС) 2016/1239 се прилагат mutatis mutandis, без да се засяга настоящият регламент.
                  Допустимото отклонение в посока надолу, предвидено в член 5, параграф 4 от Делегиран регламент (ЕС) 2016/1237 и член 8, параграф 1 от Регламент за изпълнение (ЕС) 2016/1239, се прилага mutatis mutandis.“

                  4)

                  Член 8, параграф 1 се изменя, както следва:

                              а)

                              първата алинея се изменя, както следва:

                                          i)

                                          уводното изречение се заменя със следното:
                                          „При спазване на член 2, параграф 5, член 3, параграф 6, член 5, параграф 7 и членове 11 и 12 компетентните органи приемат заявления за лицензии за внос, за сертификати за освобождаване или за сертификати за помощ, представени от операторите за всяка пратка. Тези заявления се придружават от оригинала или заверено копие на фактурата за покупка и от оригинала, заверено копие или заверен електронен еквивалент на следните документи:“;

                                          ii)

                                          буква б) се заменя със следното:

                                                      „б)

                                                      за сертификатите за помощ:

                                                                  i)

                                                                  средството за доказване на митническия статус на съюзни стоки, посочено в член 199, параграф 1, буква б) от Регламент за изпълнение (ЕС) 2015/2447 на Комисията (*3); или

                                                                  ii)

                                                                  декларация тип CO съгласно дял VIII, глави 2 и 3 от Делегиран регламент (ЕС) 2015/2446 на Комисията (*4) в съответствие с елементите от данни № 1/1, 1/2 и 1/3, посочени в таблицата с изисквания за данните, поместена в дял I, глава 3, раздел 1 от приложение Б към същия регламент.

                                             (*3)  Регламент за изпълнение (ЕС) 2015/2447 на Комисията от 24 ноември 2015 г. за определяне на подробни правила за прилагането на някои разпоредби на Регламент (ЕС) № 952/2013 на Европейския парламент и на Съвета за създаване на Митнически кодекс на Съюза (ОВ L 343, 29.12.2015 г., стр. 558)."

                                             (*4)  Делегиран регламент (ЕС) 2015/2446 на Комисията от 28 юли 2015 г. за допълнение на Регламент (ЕС) № 952/2013 на Европейския парламент и на Съвета за определяне на подробни правила за някои от разпоредбите на Митническия кодекс на Съюза (ОВ L 343, 29.12.2015 г., стр. 1).“;"

                              б)

                              втората алинея се заменя със следното:
                              „Тези придружаващи документи могат да бъдат под формата на електронно съобщение. В случай че проверяващият компетентен орган няма достъп до информационната система, която управлява и издава такъв електронен документ, последният се замества от разпечатка, надлежно заверена като вярна с оригинала, или от разпечатка на неговия заверен електронен еквивалент.“

                  5)

                  В член 12 третата алинея се заменя със следното:
                  „Уведомлението, посочено в настоящия член, се извършва в съответствие с Делегиран регламент (ЕС) 2017/1183 на Комисията (*5) и Регламент за изпълнение (ЕС) 2017/1185 на Комисията (*6).

                     (*5)  Делегиран регламент (ЕС) 2017/1183 на Комисията от 20 април 2017 г. за допълване на регламенти (ЕС) № 1307/2013 и (ЕС) № 1308/2013 на Европейския парламент и на Съвета по отношение на уведомленията до Комисията относно информация и документи (ОВ L 171, 4.7.2017 г., стр. 100)."

                     (*6)  Регламент за изпълнение (ЕС) 2017/1185 на Комисията от 20 април 2017 г. за определяне на правила за прилагане на регламенти (ЕС) № 1307/2013 и (ЕС) № 1308/2013 на Европейския парламент и на Съвета по отношение на уведомленията до Комисията относно информация и документи и за изменение и отмяна на няколко регламента на Комисията (ОВ L 171, 4.7.2017 г., стр. 113).“"

                  6)

                  В член 16 параграф 2 се заменя със следното:
                  „2.   Физическите проверки, извършвани в съответния най-отдалечен регион по отношение на вноса или въвеждането на селскостопански продукти, включват представителна извадка в размер на не по-малко от 5 % от лицензиите и сертификатите, представени в съответствие с член 9.
                  Физическите проверки, извършвани в съответния най-отдалечен регион по отношение на износа или експедицията, предвидени в раздел 5, включват представителна извадка в размер на не по-малко от 5 % от операциите въз основа на профилите на риска, определени от държавите членки.
                  По отношение на тези физически проверки се прилага mutatis mutandis Регламент (ЕО) № 1276/2008 на Комисията (*7).
                  Освен това в особени случаи Комисията може да изиска физическите проверки да обхващат други проценти.

                     (*7)  Регламент (ЕО) № 1276/2008 на Комисията от 17 декември 2008 г. относно контрола чрез физически проверки върху износа на селскостопански продукти, за които са отпуснати възстановявания или други суми (ОВ L 339, 18.12.2008 г., стр. 53).“"

                  7)

                  В член 22 третата алинея се заменя със следното:
                  „Въз основа на анализ на риска в съответствие с член 24, параграф 1 от настоящия регламент компетентните органи извършват проверки на място върху извадка, по отношение на всяко действие, от най-малко 5 % от заявленията за помощ. Освен това извадката представлява най-малко 5 % от сумите, обхванати от помощта за всяко действие.“

                  8)

                  В член 24, параграф 1, втора алинея се добавя следното изречение:
                  „Когато минималният брой заявители на помощ, които следва да бъдат подложени на проверки на място, е по-малък от 12, държавите членки подбират на случаен принцип поне един заявител.“

                  9)

                  Членове 28 и 29 се заменят със следното:
                  „Член 28
                  Възстановяване на недължими плащания и санкции
                  1.   В случай на недължимо плащане се прилага mutatis mutandis член 7 от Регламент за изпълнение (ЕС) № 809/2014 на Комисията (*8).
                  2.   Когато недължимото плащане е извършено в резултат на невярна декларация, документи с невярно съдържание или груба небрежност от страна на заявителя на помощта, се налага санкция, равна на недължимо платената сума, заедно с лихва, изчислена в съответствие с член 7, параграф 2 от Регламент за изпълнение (ЕС) № 809/2014.
                  Член 29
                  Непреодолима сила и извънредни обстоятелства
                  В случаите на непреодолима сила или извънредни обстоятелства по смисъла на член 2, параграф 2 от Регламент (ЕС) № 1306/2013 се прилага mutatis mutandis член 4 от Делегиран регламент (ЕС) № 640/2014 на Комисията (*9).

                     (*8)  Регламент за изпълнение (ЕС) № 809/2014 на Комисията от 17 юли 2014 г. за определяне на правила за прилагането на Регламент (ЕС) № 1306/2013 на Европейския парламент и на Съвета по отношение на интегрираната система за администриране и контрол, мерките за развитие на селските райони и кръстосаното съответствие (ОВ L 227, 31.7.2014 г., стр. 69)."

                     (*9)  Делегиран регламент (ЕС) № 640/2014 на Комисията от 11 март 2014 г. за допълнение на Регламент (ЕС) № 1306/2013 на Европейския парламент и на Съвета по отношение на интегрираната система за администриране и контрол и условията за отказ или оттегляне на плащанията и административните санкции, приложими към директните плащания, подпомагането на развитието на селските райони и кръстосаното съответствие (ОВ L 181, 20.6.2014 г., стр. 48).“"

                  10)

                  В член 32, параграф 3 втората алинея се заменя със следното:
                  „Уведомлението, посочено в настоящия параграф, се извършва в съответствие с Делегиран регламент (ЕС) 2017/1183 и Регламент за изпълнение (ЕС) 2017/1185.“

                  11)

                  В член 35 параграф 2 се заменя със следното:
                  „2.   Компетентните органи гарантират, че продуктите, изброени в приложение VII, се използват в съответствие с приложимите правила на Съюза, и по-специално с членове 211, 214, 215, 218, 219 и 254 от Регламент (ЕС) № 952/2013 на Европейския парламент и на Съвета (*10), членове 161 — 164, 171 — 175, 178, 179 и 239 от Делегиран регламент (ЕС) 2015/2446 и членове 260 — 269 от Регламент за изпълнение (ЕС) 2015/2447.

                     (*10)  Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (ОВ L 269, 10.10.2013 г., стр. 1).“"

                  12)

                  Член 38 се изменя, както следва:

                              а)

                              параграф 1 се изменя, както следва:

                                          i)

                                          в първата алинея уводното изречение се заменя със следното:
                                          „По отношение на специфичния режим на снабдяване компетентните органи уведомяват Комисията не по-късно от 31 май всяка година за следните данни, свързани с извършените през предходната година операции по отношение на баланса за снабдяване за референтната календарна година, с разпределение по продукти и кодове по КН и, където е приложимо, по отделни местоназначения:“;

                                          ii)

                                          във втората алинея второто изречение се заличава;

                              б)

                              параграфи 3 и 4 се заменят със следното:
                              „3.   Уведомленията, посочени в настоящия член, се извършват в съответствие с Делегиран регламент (ЕС) 2017/1183 и Регламент за изпълнение (ЕС) 2017/1185.
                              4.   Уведомленията, посочени в член 23, параграф 3 и член 32, параграф 1 от Регламент (ЕС) № 228/2013, също се извършват в съответствие с Делегиран регламент (ЕС) 2017/1183 и Регламент за изпълнение (ЕС) 2017/1185.“

                  13)

                  Член 39 се заменя със следното:
                  „Член 39
                  Годишен доклад
                  1.   Структурата и съдържанието на годишния доклад, посочен в член 32, параграф 2 от Регламент (ЕС) № 228/2013, са съгласно посоченото в приложение IX към настоящия регламент.
                  2.   Докладът, посочен в параграф 1, се представя на Комисията в съответствие с Делегиран регламент (ЕС) 2017/1183 и Регламент за изпълнение (ЕС) 2017/1185.“

                  14)

                  Член 40 се изменя, както следва:

                              а)

                              параграфи 1 и 2 се заменят със следното:
                              „1.   Освен в случаите на непреодолима сила или извънредни обстоятелства, измененията на всяка програма POSEI се представят от държавите членки на Комисията веднъж за всяка календарна година и за всяка програма. Измененията се изпращат на Комисията не по-късно от 31 юли на годината, предхождаща прилагането им. Измененията надлежно се обосновават, като се посочва по-специално следната информация:

                                          а)

                                          причините за евентуални проблеми при изпълнението, обосноваващи изменението на програмата;

                                          б)

                                          очакваните ефекти от изменението;

                                          в)

                                          последиците по отношение на финансирането и условията за допустимост.

                                    Комисията информира държавата членка, ако смята, че измененията не са в съответствие със законодателството на Съюза, по-специално с член 4 от Регламент (ЕС) № 228/2013, без да се засягат членове 51 и 52 от Регламент (ЕС) № 1306/2013.
                              Измененията се прилагат от 1 януари на годината, следваща годината, в която са били съобщени. Ако се смята за необходимо по-ранното им прилагане, измененията могат да се прилагат по-рано, при условие че Комисията не възразява.
                              2.   Чрез дерогация от параграф 1 Комисията оценява поотделно следните изменения, предложени от държавите членки, и взема решение за одобрението им най-късно до пет месеца след представянето им в съответствие с процедурата, посочена в член 34, параграф 2 от Регламент (ЕС) № 228/2013:

                                          а)

                                          присъединяване на нов най-отдалечен регион;

                                          б)

                                          въвеждане в общата програма на нови групи продукти, които да бъдат подпомагани в рамките на специфичния режим на снабдяване, или на нови мерки в подкрепа на местното селскостопанско производство.

                                    Одобрените по този начин изменения се прилагат от 1 януари на годината, следваща годината, през която е направено предложението за изменение, или от изрично посочената в решението за одобрение дата.“;

                              б)

                              в параграф 3 буква б) се заменя със следното:

                                          „б)

                                          по отношение на всички мерки — корекции в размер до 20 % от финансовите средства, разпределени за всяка отделна мярка, без да се засягат финансовите тавани, предвидени в член 30 от Регламент (ЕС) № 228/2013, при условие че тези корекции са съобщени не по-късно от 31 май на годината, следваща календарната година, за която се отнася изменението на разпределените финансови средства;“

                              в)

                              в параграф 5 буква а) се заменя със следното:

                                          „а)

                                          „мярка“ означава групирането на действия, необходими за постигане на една или повече цели на програмата, представляващо ред, за който са определени финансови средства във финансовата таблица, посочена в член 5, буква а) от Регламент (ЕС) № 228/2013;“

                              г)

                              параграф 6 се заменя със следното:
                              „6.   Уведомленията, посочени в настоящия член, се извършват в съответствие с Делегиран регламент (ЕС) 2017/1183 и Регламент за изпълнение (ЕС) 2017/1185.“

                  15)

                  Добавя се приложение IX, чийто текст се съдържа в приложението към настоящия регламент.

            Член 2
      Настоящият регламент влиза в сила на третия ден след деня на публикуването му в Официален вестник на Европейския съюз.

         Настоящият регламент е задължителен в своята цялост и се прилага пряко във всички държави членки.
         Съставено в Брюксел на 28 юни 2018 година.

               За Комисията

               Председател

            Jean-Claude JUNCKER

         (1)  ОВ L 78, 20.3.2013 г., стр. 23.

         (2)  Регламент за изпълнение (ЕС) № 180/2014 на Комисията от 20 февруари 2014 г. за определяне на правила за прилагането на Регламент (ЕС) № 228/2013 на Европейския парламент и на Съвета за определяне на специфични мерки за селското стопанство в най-отдалечените региони на Съюза (ОВ L 63, 4.3.2014 г., стр. 13).

         (3)  Регламент за изпълнение (ЕС) 2016/1239 на Комисията от 18 май 2016 г. за определяне на правила за прилагането на Регламент (ЕС) № 1308/2013 на Европейския парламент и на Съвета по отношение на системата за лицензии за внос и износ (ОВ L 206, 30.7.2016 г., стр. 44).

         (4)  Доклад на Комисията до Европейския парламент и Съвета за изпълнението на схемата за специфични мерки в областта на селското стопанство за най-отдалечените региони на Съюза (POSEI) (COM(2016)797 final).

         (5)  Регламент (ЕО) № 376/2008 на Комисията от 23 април 2008 г. за определяне на общи подробни правила за прилагане на режима на лицензии за внос и износ и сертификати за предварително фиксиране за селскостопанските продукти (ОВ L 114, 26.4.2008 г., стр. 3).

         (6)  Делегиран регламент (ЕС) 2016/1237 на Комисията от 18 май 2016 г. за допълнение на Регламент (ЕС) № 1308/2013 на Европейския парламент и на Съвета по отношение на правилата за прилагане на системата на лицензии за внос и износ и за допълнение на Регламент (ЕС) № 1306/2013 на Европейския парламент и на Съвета по отношение на правилата за освобождаване и задържане на обезпечения, внесени във връзка с тези лицензии, и за изменение на регламенти (ЕО) № 2535/2001, (ЕО) № 1342/2003, (ЕО) № 2336/2003, (ЕО) № 951/2006, (ЕО) № 341/2007 и (ЕО) № 382/2008 на Комисията и за отмяна на регламенти (ЕО) № 2390/98, (ЕО) № 1345/2005, (ЕО) № 376/2008 и (ЕО) № 507/2008 на Комисията (ОВ L 206, 30.7.2016 г., стр. 1).

         (7)  Регламент (ЕО) № 792/2009 на Комисията от 31 август 2009 г. за установяване на подробни правила за нотифицирането на Комисията от страна на държавите членки на информацията и документите във връзка с прилагането на общата организация на пазарите, режима на директните плащания, насърчаването на продажбата на селскостопански продукти и правилата, приложими за най-отдалечените райони и малките острови в Егейско море (ОВ L 228, 1.9.2009 г., стр. 3).

         (8)  Делегиран регламент (ЕС) 2017/1183 на Комисията от 20 април 2017 г. за допълване на регламенти (ЕС) № 1307/2013 и (ЕС) № 1308/2013 на Европейския парламент и на Съвета по отношение на уведомленията до Комисията относно информация и документи (ОВ L 171, 4.7.2017 г., стр. 100).

         (9)  Регламент за изпълнение (ЕС) 2017/1185 на Комисията от 20 април 2017 г. за определяне на правила за прилагане на регламенти (ЕС) № 1307/2013 и (ЕС) № 1308/2013 на Европейския парламент и на Съвета по отношение на уведомленията до Комисията относно информация и документи и за изменение и отмяна на няколко регламента на Комисията (ОВ L 171, 4.7.2017 г., стр. 113).

         (10)  Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (ОВ L 347, 20.12.2013 г., стр. 549).

         (11)  Регламент (ЕО) № 1122/2009 на Комисията от 30 ноември 2009 г. за определяне на подробни правила за прилагане на Регламент (ЕО) № 73/2009 на Съвета относно кръстосано спазване, модулация и интегрираната система за администриране и контрол по схемите за директно подпомагане на земеделски производители, предвидени за посочения регламент, както и за прилагане на Регламент (ЕО) № 1234/2007 на Съвета относно кръстосано спазване по предвидената схема за подпомагане на лозаро-винарския сектор (ОВ L 316, 2.12.2009 г., стр. 65).

         (12)  Делегиран регламент (ЕС) № 640/2014 на Комисията от 11 март 2014 г. за допълнение на Регламент (ЕС) № 1306/2013 на Европейския парламент и на Съвета по отношение на интегрираната система за администриране и контрол и условията за отказ или оттегляне на плащанията и административните санкции, приложими към директните плащания, подпомагането на развитието на селските райони и кръстосаното съответствие (ОВ L 181, 20.6.2014 г., стр. 48).

         (13)  Регламент за изпълнение (ЕС) № 809/2014 на Комисията от 17 юли 2014 г. за определяне на правила за прилагането на Регламент (ЕС) № 1306/2013 на Европейския парламент и на Съвета по отношение на интегрираната система за администриране и контрол, мерките за развитие на селските райони и кръстосаното съответствие (ОВ L 227, 31.7.2014 г., стр. 69).

         (14)  Регламент (ЕИО) № 2454/93 на Комисията от 2 юли 1993 г. за определяне на разпоредби за прилагане на Регламент (ЕИО) № 2913/92 на Съвета за създаване на Митнически кодекс на Общността (ОВ L 253, 11.10.1993 г., стр. 1).

         (15)  Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (ОВ L 269, 10.10.2013 г., стр. 1).

         (16)  Делегиран регламент (ЕС) 2015/2446 на Комисията от 28 юли 2015 г. за допълнение на Регламент (ЕС) № 952/2013 на Европейския парламент и на Съвета за определяне на подробни правила за някои от разпоредбите на Митническия кодекс на Съюза (ОВ L 343, 29.12.2015 г., стр. 1).

         (17)  Регламент за изпълнение (ЕС) 2015/2447 на Комисията от 24 ноември 2015 г. за определяне на подробни правила за прилагането на някои разпоредби на Регламент (ЕС) № 952/2013 на Европейския парламент и на Съвета за създаване на Митнически кодекс на Съюза (ОВ L 343, 29.12.2015 г., стр. 558).

         ПРИЛОЖЕНИЕ
         „
               ПРИЛОЖЕНИЕ IX

                  Структура и съдържание на годишния доклад, посочен в член 39

               Структурата и съдържанието на доклада за предходната година са, както следва:
               1.   ОБЩ КОНТЕКСТ ПРЕЗ ПРЕДХОДНАТА ГОДИНА

                           1.1.

                           Социално-икономически контекст.

                           1.2.

                           Състояние на селското стопанство и неговото развитие.

                     2.   ФИЗИЧЕСКО И ФИНАНСОВО ИЗПЪЛНЕНИЕ НА МЕРКИТЕ И ДЕЙСТВИЯТА

                           2.1.

                           Обща таблица с финансови данни относно подпомагането на местното производство и относно специфичния режим на снабдяване, включително първоначалното разпределение за всяка мярка и действие, както и действителните разходи и, ако е приложимо, всяка държавна помощ, предоставена в съответствие с член 23 от Регламент (ЕС) № 228/2013.

                           2.2.

                           Изчерпателно описание на физическото и финансовото изпълнение на всяка мярка и действие, включително техническата помощ, включени в програмата:

                                       а)

                                       за специфичния режим на снабдяване — данни и анализ на годишния баланс за снабдяване на съответния регион;

                                       б)

                                       за подпомагането на местното производство — данни и анализ на физическото и финансовото изпълнение на всяка мярка и действие, включени в програмата, в това число данни като брой на бенефициерите, брой на животните, обхванати от плащането, допустима площ и/или брой на засегнатите стопанства. При необходимост данните трябва да се придружават от представяне и анализ на сектора, за който се отнася мярката.

                     3.   ИЗПЪЛНЕНИЕ НА ПРОГРАМАТА ПРЕЗ ПРЕДХОДНАТА ГОДИНА

                           3.1.

                           Напредък на мерките и действията към постигане на специфичните цели и приоритетите на програмата и общите цели, посочени в член 2 от Регламент (ЕС) № 228/2013:

                                       а)

                                       развитие и анализ на националните показатели, определящи количествено специфичните цели на програмата, и оценка на степента, в която са постигнати специфичните цели, определени за всяка от съдържащите се в програмата мерки;

                                       б)

                                       за специфичния режим на снабдяване — информация относно начина, по който е била прехвърлена предоставената полза, както и взетите мерки и извършените проверки, за да се гарантира, че ползата е била прехвърлена в съответствие с член 6 от настоящия регламент;

                                       в)

                                       за специфичния режим на снабдяване — анализ на пропорционалността на помощта по отношение на допълнителните разходи за транспорт до най-отдалечените региони, а при продуктите, предназначени за преработка и производствени ресурси за селското стопанство — допълнителните разходи поради островния характер и отдалеченото местоположение;

                                       г)

                                       годишни данни относно общите показатели за изпълнение, посочени в член 37 от настоящия регламент, и техния анализ по-специално по отношение на постигането на общите цели, посочени в член 2 от Регламент (ЕС) № 228/2013.

                                 При тези анализи трябва да се обръща специално внимание на наблюдението на цените, на местното селскостопанско развитие и на конкурентната позиция на местните продукти спрямо вноса от трети държави и доставките от Съюза.

                           3.2.

                           Заключения от анализите относно уместността на стратегията на мерките и евентуалното ѝ подобряване, за да бъдат постигнати целите на програмата.

                     4.   УПРАВЛЕНИЕ НА ПРОГРАМАТА

                           4.1.

                           Кратка справка за всички основни проблеми, възникнали при управлението и изпълнението на мерките през съответната година.

                           4.2.

                           Статистически данни за извършените от компетентните органи проверки и евентуално приложените санкции. Допълнителна информация, която би могла да е полезна за разбиране на представените данни.

                     5.   ИЗМЕНЕНИЯ

               Кратко обобщение на всички изменения на програмата, представени през съответната година, и тяхната обосновка.
            “


title: Регламент за изпълнение (ЕС) 2018/1076 на Комисията от 30 юли 2018 година за изменение на Регламент (ЕС) № 37/2010 с цел класифициране на субстанцията изофлуран по отношение на максимално допустимата ѝ стойност на остатъчни количества (Текст от значение за ЕИП.)

text:
                  31.7.2018

                  BG

                  Официален вестник на Европейския съюз

                  L 194/41

         РЕГЛАМЕНТ ЗА ИЗПЪЛНЕНИЕ (ЕС) 2018/1076 НА КОМИСИЯТА
         от 30 юли 2018 година
         за изменение на Регламент (ЕС) № 37/2010 с цел класифициране на субстанцията изофлуран по отношение на максимално допустимата ѝ стойност на остатъчни количества
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 470/2009 на Европейския парламент и на Съвета от 6 май 2009 г. относно установяване на процедури на Общността за определяне на допустимите стойности на остатъчни количества от фармакологичноактивни субстанции в храни от животински произход, за отмяна на Регламент (ЕИО) № 2377/90 на Съвета и за изменение на Директива 2001/82/ЕО на Европейския парламент и на Съвета и на Регламент (ЕО) № 726/2004 на Европейския парламент и на Съвета (1), и по-специално член 14 във връзка с член 17 от него,
         като взе предвид становището на Европейската агенция по лекарствата, изготвено от Комитета по лекарствените продукти за ветеринарна употреба,
         като има предвид, че:

                     (1)

                     Съгласно член 17 от Регламент (ЕО) № 470/2009 максимално допустимите стойности на остатъчните количества (МДСОК) за фармакологичноактивните субстанции, предназначени за употреба в Съюза във ветеринарномедицински продукти за животни, отглеждани за производство на храни, или в биоцидни продукти, използвани в животновъдството, се установяват в регламент.

                     (2)

                     Фармакологичноактивните субстанции и тяхната класификация по отношение на МДСОК в храните от животински произход са посочени в таблица 1 от приложението към Регламент (ЕС) № 37/2010 на Комисията (2).

                     (3)

                     Изофлуран вече е включен в таблицата като разрешена субстанция за коне само за прилагане като анестетик. Съществуващото вписване е с класификация „не се изисква МДСОК“.

                     (4)

                     В Европейската агенция по лекарствата (ЕМА) бе подадено заявление за разширяване на обхвата на съществуващото вписване за изофлуран, така че да включва и свине.

                     (5)

                     Въз основа на становището на Комитета по лекарствените продукти за ветеринарна употреба EMA препоръча установяването на МДСОК за изофлуран за свине.

                     (6)

                     Съгласно член 5 от Регламент (ЕО) № 470/2009 ЕМА трябва да вземе предвид възможността МДСОК, установени за фармакологичноактивна субстанция в определен хранителен продукт, да бъдат използвани по отношение на друг хранителен продукт, получен от същия вид животни, или МДСОК, установени за фармакологичноактивна субстанция при един или повече видове, да бъдат използвани и за други видове животни.

                     (7)

                     EMA прие, че екстраполирането на вписването за изофлуран за други възрастови групи и видове не може да бъде надеждно оценено към настоящия момент поради липса на достатъчно данни.

                     (8)

                     Поради това Регламент (ЕС) № 37/2010 следва да бъде съответно изменен.

                     (9)

                     Целесъобразно е да се предостави разумен срок на заинтересованите страни, за да предприемат необходимите мерки за привеждане в съответствие с новата МДСОК.

                     (10)

                     Мерките, предвидени в настоящия регламент, са в съответствие със становището на Постоянния комитет по ветеринарните лекарствени продукти,

               ПРИЕ НАСТОЯЩИЯ РЕГЛАМЕНТ:

            Член 1
            Приложението към Регламент (ЕС) № 37/2010 се изменя в съответствие с приложението към настоящия регламент.

            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.

            Той се прилага от 29 септември 2018 г.

            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 30 юли 2018 година.

                  За Комисията

                  Председател

               Jean-Claude JUNCKER

            (1)  ОВ L 152, 16.6.2009 г., стр. 11.

            (2)  Регламент (ЕС) № 37/2010 на Комисията от 22 декември 2009 г. относно фармакологичноактивните субстанции и тяхната класификация по отношение на максимално допустимите стойности на остатъчните количества в храните от животински произход (ОВ L 15, 20.1.2010 г., стр. 1).

            ПРИЛОЖЕНИЕ
            В таблица 1 от приложението към Регламент (ЕС) № 37/2010 вписването за субстанцията „изофлуран“ се замества със следното:

                           Фармакологичноактивна субстанция

                           Маркерно остатъчно вещество

                           Животински видове

                           МДСОК

                           Прицелни тъкани

                           Други разпоредби (в съответствие с член 14, параграф 7 от Регламент (ЕО) № 470/2009)

                           Терапевтична класификация

                           „Изофлуран

                           НЕПРИЛОЖИМО

                           Коне

                           Не се изисква МДСОК

                           НЕПРИЛОЖИМО

                           За използване чрез вдишване

                           Общи анестетици“

                           Свине

                           Не се изисква МДСОК

                           НЕПРИЛОЖИМО

                           За използване чрез вдишване при прасенца на възраст до 7 дни


title: Регламент за изпълнение (ЕС) 2018/1120 на Комисията от 10 август 2018 година за изменение на приложение I към Регламент (ЕС) № 605/2010 по отношение на списъка на третите страни или частите от тях, от които е разрешено въвеждането в Европейския съюз на пратки сурово мляко, млечни продукти, коластра и продукти от коластра (Текст от значение за ЕИП.)

text:
                  13.8.2018

                  BG

                  Официален вестник на Европейския съюз

                  L 204/31

         РЕГЛАМЕНТ ЗА ИЗПЪЛНЕНИЕ (ЕС) 2018/1120 НА КОМИСИЯТА
         от 10 август 2018 година
         за изменение на приложение I към Регламент (ЕС) № 605/2010 по отношение на списъка на третите страни или частите от тях, от които е разрешено въвеждането в Европейския съюз на пратки сурово мляко, млечни продукти, коластра и продукти от коластра
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 2002/99/ЕО на Съвета от 16 декември 2002 г. за установяване на ветеринарно-санитарни правила, регулиращи производството, преработката, разпространението и пускането на пазара на продукти от животински произход за консумация от човека (1), и по-специално член 8, уводното изречение, точка 1, първа алинея, точка 4 и член 9, параграф 4 от нея,
         като взе предвид Регламент (ЕО) № 854/2004 на Европейския парламент и на Съвета от 29 април 2004 г. за определяне на специфичните правила за организирането на официален контрол върху продуктите от животински произход, предназначени за човешка консумация (2), и по-специално член 11, параграф 1 от него,
         като има предвид, че:

                     (1)

                     С Регламент (ЕС) № 605/2010 на Комисията (3) се определят здравните и ветеринарно-санитарните условия и изискванията за сертифициране при въвеждането в Съюза на пратки сурово мляко, млечни продукти, коластра и продукти от коластра и се установява списъкът на третите страни, от които е разрешено въвеждането на такива пратки в Съюза.

                     (2)

                     В приложение I към Регламент (ЕС) № 605/2010 е установен списък на третите страни или частите от тях, от които е разрешено въвеждането в Съюза на пратки сурово мляко, млечни продукти, коластра и продукти от коластра, и е посочено какъв вид обработка се изисква за тези стоки.

                     (3)

                     Босна и Херцеговина вече е включена в приложение I към Регламент (ЕС) № 605/2010 и има разрешение да изнася за Съюза мляко и млечни продукти, които са преминали обработка съгласно колона „В“.

                     (4)

                     Босна и Херцеговина отправи искане до Комисията за разрешение за износ за Съюза на мляко, млечни продукти, коластра и продукти от коластра, които са преминали не толкова строга обработка. От гледна точка на здравеопазването на животните Босна и Херцеговина е трета страна, която е включена в списъците на Световна организация по здравеопазване на животните като свободна от шап, без да се изисква политика по ваксинация, и съответно отговаря на ветеринарно-санитарните изисквания за внос на Съюза.

                     (5)

                     Комисията извърши ветеринарни проверки в Босна и Херцеговина. При тези проверки бяха установени някои слабости, по-конкретно проблеми в предприятията във връзка с общественото здраве. Компетентните органи в Босна и Херцеговина работят за отстраняване на установените слабости.

                     (6)

                     При все това, като се има предвид благоприятната обстановка в страната относно здравеопазването на животните във връзка с болестта шап, е целесъобразно Босна и Херцеговина да бъде преместена в колона А в списъка в приложение I към Регламент (ЕС) № 605/2010. Добавянето ѝ в колона А в приложение I не следва да засяга задълженията, произтичащи от други разпоредби на законодателството на Съюза относно вноса и пускането на пазара в Съюза на продукти от животински произход, по-специално разпоредбите относно включването на предприятия в списъците съгласно член 12 от Регламент (ЕО) № 854/2004.

                     (7)

                     Поради това Регламент (ЕС) № 605/2010 следва да бъде съответно изменен.

                     (8)

                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

               ПРИЕ НАСТОЯЩИЯ РЕГЛАМЕНТ:

            Член 1
            В таблицата в приложение I към Регламент (ЕС) № 605/2010 вписването за Босна и Херцеговина се заменя със следното:

                           „BA

                           Босна и Херцеговина

                           +

                           +

                           +“

            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.

            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 10 август 2018 година.

                  За Комисията

                  Председател

               Jean-Claude JUNCKER

            (1)  ОВ L 18, 23.1.2003 г., стр. 11.

            (2)  ОВ L 139, 30.4.2004 г., стр. 206.

            (3)  Регламент (ЕС) № 605/2010 на Комисията от 2 юли 2010 г. за определяне на ветеринарно-санитарните и здравните условия и условията за ветеринарно сертифициране при въвеждането в Европейския съюз на сурово мляко, млечни продукти, коластра и продукти от коластра, предназначени за консумация от човека (ОВ L 175, 10.7.2010 г., стр. 1).


title: Регламент за изпълнение (ЕС) 2018/1124 на Комисията от 10 август 2018 година за изменение на Регламент (ЕО) № 1210/2003 на Съвета относно определени специфични ограничения върху икономическите и финансовите отношения с Ирак

text:
                  13.8.2018

                  BG

                  Официален вестник на Европейския съюз

                  L 204/46

         РЕГЛАМЕНТ ЗА ИЗПЪЛНЕНИЕ (ЕС) 2018/1124 НА КОМИСИЯТА
         от 10 август 2018 година
         за изменение на Регламент (ЕО) № 1210/2003 на Съвета относно определени специфични ограничения върху икономическите и финансовите отношения с Ирак
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1210/2003 на Съвета от 7 юли 2003 г. относно определени специфични ограничения върху икономическите и финансовите отношения с Ирак и за отмяна на Регламент (ЕО) № 2465/96 (1), и по-специално член 11, буква б) от него,
         като има предвид, че:

                     (1)

                     В приложение III към Регламент (ЕО) № 1210/2003 са изброени институциите, корпорациите и агенциите, физическите и юридическите лица, органите и образуванията от предишното правителство на Ирак, обхванати от предвиденото в същия регламент замразяване на финансови средства и икономически ресурси, които са се намирали извън Ирак към 22 май 2003 г.

                     (2)

                     На 7 август 2018 г. Комитетът по санкциите към Съвета за сигурност на Организацията на обединените нации реши да заличи едно вписване от списъка на лицата и образуванията, по отношение на които следва да се прилага замразяването на финансови средства и на икономически ресурси.

                     (3)

                     Поради това приложение III към Регламент (ЕО) № 1210/2003 следва да бъде съответно изменено,

               ПРИЕ НАСТОЯЩИЯ РЕГЛАМЕНТ:

            Член 1
            Приложение III към Регламент (ЕО) № 1210/2003 се изменя в съответствие с посоченото в приложението към настоящия регламент.

            Член 2
            Настоящият регламент влиза в сила в деня след деня на публикуването му в Официален вестник на Европейския съюз.

            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 10 август 2018 година.

                  За Комисията,

                  от името на председателя,

                  Началник на Службата за инструментите в областта на външната политика

            (1)  ОВ L 169, 8.7.2003 г., стр. 6.

            ПРИЛОЖЕНИЕ
            В приложение III към Регламент (ЕО) № 1210/2003 се заличава следното вписване:

                           „28.

                           DIRECTORATE GENERAL OF GEOLOGICAL SURVEY AND MINERAL INVESTIGATION Адрес: P.O. Box 986, Alwiya, Al Sadoon Park Area, Baghdad, Iraq.“


title: Регламент за изпълнение (ЕС) 2018/1117 на Съвета от 10 август 2018 година за прилагане на Регламент (ЕС) № 401/2013 относно ограничителни мерки по отношение на Мианмар/Бирма

text:
                  13.8.2018

                  BG

                  Официален вестник на Европейския съюз

                  L 204/9

         РЕГЛАМЕНТ ЗА ИЗПЪЛНЕНИЕ (ЕС) 2018/1117 НА СЪВЕТА
         от 10 август 2018 година
         за прилагане на Регламент (ЕС) № 401/2013 относно ограничителни мерки по отношение на Мианмар/Бирма
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Регламент (ЕС) № 401/2013 на Съвета относно ограничителни мерки по отношение на Мианмар/Бирма и за отмяна на Регламент (ЕО) № 194/2008 (1), и по-специално член 4и от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:

                     (1)

                     На 2 май 2013 г. Съветът прие Регламент (ЕС) № 401/2013.

                     (2)

                     На 25 юни 2018 г. Съветът прие Регламент за изпълнение (ЕС) 2018/898 (2), с който седем лица бяха добавени в списъка на физическите и юридическите лица, образуванията и органите, за които се прилагат ограничителни мерки, съдържащ се в приложение IV към Регламент (ЕС) № 401/2013.

                     (3)

                     За няколко вписвания беше получена актуализирана информация.

                     (4)

                     Приложение IV към Регламент (ЕС) № 401/2013 следва да бъде съответно изменено,

               ПРИЕ НАСТОЯЩИЯ РЕГЛАМЕНТ:

            Член 1
            Приложение IV към Регламент (ЕС) № 401/2013 се изменя съгласно приложението към настоящия регламент.

            Член 2
            Настоящият регламент влиза в сила в деня на публикуването му в Официален вестник на Европейския съюз.

            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 10 август 2018 година.

                  За Съвета

                  Председател

               G. BLÜMEL

            (1)  ОВ L 121, 3.5.2013 г., стр. 1

            (2)  Регламент за изпълнение (ЕС) 2018/898 на Съвета от 25 юни 2018 г. за прилагане на Регламент (ЕС) № 401/2013 относно ограничителни мерки по отношение на Мианмар/Бирма (ОВ L 160 I, 25.6. 2018 г., стр. 1).

            ПРИЛОЖЕНИЕ
            Вписвания 1, 3, 4 и 5 в списъка на лицата и образуванията, съдържащ се в приложение IV към Регламент (ЕС) № 401/2013, се заменят със следните вписвания:

                           Име

                           Идентификационна информация

                           Основания

                           Дата на включване в списъка

                           „1.

                           Aung Kyaw Zaw

                           Дата на раждане: 20 август 1961 г.
                           Номер на паспорта: DM000826
                           Дата на издаване: 22 ноември 2011 г.
                           Валиден до: 21 ноември 2021 г.
                           Военен идентификационен номер: BC 17444

                           Генерал-лейтенант Aung Kyaw Zaw е бил командир на Бюрото за специални операции № 3 на въоръжените сили на Мианмар (Tatmadaw) от август 2015 г. до края на 2017 г. Бюрото за специални операции № 3 отговаря за Западното командване и при тези обстоятелства генерал-лейтенант Aung Kyaw Zaw e отговорен за жестокостите и тежките нарушения на правата на човека, извършени през този период от Западното командване срещу населението от общността рохингия в щата Рахин. Те включват незаконни убийства, сексуално насилие и системно изгаряне на домове и сгради на общността рохингия.

                           25.6.2018 г.

                           3.

                           Than Oo

                           Дата на раждане: 12 октомври 1973 г.
                           Военен идентификационен номер: BC 25723

                           Бригаден генерал Than Oo е командир на 99-а лекопехотна дивизия на въоръжените сили на Мианмар (Tatmadaw). При тези обстоятелства той е отговорен за жестокостите и тежките нарушения на правата на човека, извършени през втората половина на 2017 г. от 99-а лекопехотна дивизия срещу населението от общността рохингия в щата Рахин. Те включват незаконни убийства, сексуално насилие и системно изгаряне на домове и сгради на общността рохингия.

                           25.6.2018 г.

                           4.

                           Aung Aung

                           Военен идентификационен номер: BC 23750

                           Бригаден генерал Aung Aung е командир на 33-та лекопехотна дивизия на въоръжените сили на Мианмар (Tatmadaw). При тези обстоятелства той е отговорен за жестокостите и тежките нарушения на правата на човека, извършени през втората половина на 2017 г. от 33-та лекопехотна дивизия срещу населението от общността рохингия в щата Рахин. Те включват незаконни убийства, сексуално насилие и системно изгаряне на домове и сгради на общността рохингия.

                           25.6.2018 г.

                           5.

                           Khin Maung Soe

                           Бригаден генерал Khin Maung Soe е командир на 15-а военно-оперативна част, известна също като 15-а лекопехотна дивизия на въоръжените сили на Мианмар (Tatmadaw), от която е част пехотен батальон № 564. При тези обстоятелства той е отговорен за жестокостите и тежките нарушения на правата на човека, извършени през втората половина на 2017 г. от 15-а военно-оперативна част, и по-конкретно от пехотен батальон № 564, срещу населението от общността рохингия в щата Рахин. Те включват незаконни убийства, сексуално насилие и системно изгаряне на домове и сгради на общността рохингия.

                           25.6.2018 г.“